„Koolilapse aabits“ autor Tiiu Maasik, kunstnik Elo Annion
Muutuvate aegade tuules on alati olnud miski, mis hoiab ja kannab, annab kõigele mõtte ja sooja sära – see on tarkus ja hoolivus. Siin aabitsas on lood ühe klassipere lastest, kes õpivad keskkonnas, milles õpetatakse positiivseid väärtusi. Turvalise klassiruumi eesmärk on kujundada südame ja mõistuse koostöö harjumus. Uudishimu uut avastada, hea sõna vägi, julgus eksida, hea suhte loomine, usk oma õpilaste võimetesse – need on märksõnad, millega aabitsat avame. Head õpetajad, see, kuidas me õpetame, on sama tähtis, kui see, mida me õpetame. Õpetamine ja õppimine on loovuse valla laskmine. Tasub meeles pidada, et avatud ja rõõmus inimene teeb mängeldes suuri asju.

Õppekomplektis on „Koolilapse aabits“ ja „Aabitsa töövihik“. Töövihiku harjutused toetavad aabitsatunde. Töövihiku viimases osas on harjutused kirjatehnika omandamiseks. Aabitsaga töötamise perioodiks on planeeritud 1.poolaasta.
Esimesse klassi tulevad väga erineva lugemisoskusega lapsed. Aabitsa leheküljed on koostatud nii, et seal oleks huvitavat avastamist nii algajale kui ka oskajale. „Koolilapse aabitsas“ on lood kaksikutest Liisust ja Timmust, nende klassiõdedest ja klassivendadest ning õpetaja Üllest. Tähti õppides saame lähemalt tundma kõiki selle klassi lapsi. A-tähega koos saame aimu Annist, B-tähte tundma õppides loeme lugu Brendast. D-täht tutvustab Danieli. E-täht teeb meid Emiliga tuttavaks. F-täht viib meid Fredi koju jne. Selle sama seltskonnaga puutume kokku ka matemaatika töövihiku ülesannetes. 
Kui tähed on õpitud, siis on aabitsas lühemaid ja pikemaid tekste. Õpetaja saab valida vastavalt klassi tasemele, millised tekstid on lastele ise lugemiseks ja millised palad ettelugemiseks, kuulamisoskuse arendamiseks. Suulise keelekasutuse abil teeme tööd laste sõnavara rikastamiseks ja lauseehituse mitmekesistamiseks. Enne tekstide lugemist loome silla lapse tegelikust kõnest loetava tekstini. Ettelugemine ja kuulamisoskuse arendamine on väga oluline. Tänapäeva nutiühiskonnas on koolil kodu kõrval väga oluline roll meie emakeele hoidmisel ja laste sõnavara rikastamisel. Aabitsasse on just sel eesmärgil valitud erinevate autorite tekste. Siin on kasutatud järgmisi autoreid: Ott Arder, Ernst Enno, Hando Runnel, Ilmar Trull, Leelo Tungal, Ellen Niit, Adolf Rammo, Tõnu Seero, Ralf Parve, Markus Saksatamm, Kadri Hinrikus, Maimu Linnamägi, Svea Talving, Ilmi Liik. 

SOOVITUSED ÕPETAJALE 
Koolilapse rolliga harjumine on suur muutus lapse elus. Esimesel koolinädalal räägime, kuidas koolis käituma peab. Mida on vaja käitudes jälgida, et kõigil oleks hea koos olla. Tutvume kooli ja klassi kodukorraga. Räägime, kuidas pakkida koolikotti, mida on vaja kaasa võtta ja mida mitte. Saame selgeks, kuidas töölauda korras hoida, kuidas tundi alustada jpm.
Aabitsa esimesed pildid toetavad koolieluga harjumist. Räägime teretamise vajalikkusest. Aabits lk 2 -3. Kui inimesed teretavad, siis nad soovivad teineteisele tervist. Lugedes saab harjutada tere ütlemist rõõmsalt, julgelt, kurvalt, mossitades jpm. Arutleme, kellele peab tere ütlema. 
Head sõna on alati hea kuulda. Sõnal on vägi. Palumine ja tänamine. Mäng viisakuse harjutamiseks. Õpilased seisavad ringis ja annavad edasi pehmet mängulooma või patja. Mänguasja edasi andes öeldakse: „Palun!“, mänguasja vastu võttes öeldakse: „Tänan!“.
Nimi on tähtis. Aabits lk 4 – 5. 
Ettelugemiseks H.Käo raamatust „Mina, emme ja teised“ peatükk „Nimi“
NIMI
Tere! Mina olen juba seitsmeaastane. Varsti saan kaheksaseks. Ja käin esimeses klassis. Nüüd peaksin vist ütlema ka oma nime. Aga ma ei tahaks seda ütelda. Sest see nimi ei meeldi mulle. Ja ma häbenen seda. Kuid tuleb vist ikka öelda. Ega mul sellest nimest nagunii pääsu ole. Ma olen selle nimega laulatatud. Nagu ütleb onu Einar. Olen temalt küsinud, et mida see laulatatud tähendab. Aga tema ainult naeris. Ja ei seletanudki. Ise arvan, et see on vist mingi laulmise moodi asi. Kuid ma pole üldse mingi laulumees. Ma ei pea viisigi. Emme ütleb, et tema ka ei pea. Eriti. Kuigi just tema mind selle nimega laulataski. Hea küll, nüüd ütlen. Aga ärge naerma hakake! Minu nimi on Jasper Rufus. Need mõlemad on eesnimed. Ärge seal muiake midagi! Ja kutsuge mind lihtsalt Jassiks, eks ju. Nagu poisidki koolis kutsuvad.
Teistel poistel meie klassis on täitsa normaalsed nimed. Ja ma olen natuke kade, et neil on vedanud. Ja et neid pole nii tobeda nimega laulatatud.
Paaril meie klassi tüdrukul on küll üsna naljakad nimed. Üks on Melmariin. Ja teine on Grigella. Naera või ribadeks! Alguses naersime ka. Aga noh, plikad on plikad. Ja keda nad ikka huvitavad.
Ma ei tea, miks emme mulle sihukese nime pani. Nüüd kutsub küll temagi mind Jassiks. Kui ma aga olen mingit pahandust teinud, käratab kohe:
„Jasper Rufus! Millega sa jälle hakkama oled saanud!“
Oma nime kirjutama õppimine võttis mul kole palju aega. Aga siis ma olin ka alles väike. Nüüd olen juba suur. Nii suur, et oskan isegi effi kirjutada. Paljud poisid meie klassist ei tunnegi seda tähte.
Emme käib tööl. Õhtuti on ta väga väsinud. Ja siis on tal halb tuju. Aga vahel on tal tuju päris hea. Laupäeval. Kui ei pea tööle minema. Siis ma ükskord küsisingi. Et kas ta ei saaks mind sellest koledast nimest lahutada. Ja laulatada mõne hariliku nimega. Et oleksin hea meelega näiteks Mart. Või Sander. Või Andres. Emme hoopis vihastas. Ja ma olin tema tuju ära rikkunud. Rohkem ma temaga sellest juttu ei tee.
Emmel on vahel väga pikad tööpäevad. Siis tuleb vanaema meile. Mind valvama. Nagu ta ütleb. Ja mulle süüa tegema. Kui ta muidugi aega saab. Aga enamasti olen ma kodus üksi. Ja söön seda, mida emme on mulle valmis pannud. Sest ka vanaema käib ju tööl.
Vanaema lööb käega, kui olen temaga juttu teinud oma nimest. Ja ütleb, et ega nimi meest riku. No minu meelest rikub ikka küll. Vähemalt passi rikub see kindlasti ära. Sest ükskord pean ju minagi passi saama. Ja sinna trükitakse see nimi sisse: Jasper Rufus Põõsataga. Ja kõik naeravad. Laginal. Ma ei tea, miks peab just minul olema sihuke nimi!
ARUTLUS:
Tee teisele seda, mida soovid, et sullegi tehtaks.
Kas Jasper Rufus teadis seda õpetust? Miks ta tüdrukute nimede üle naeris?
Kuidas sina arvad, kas nimi rikub meest? 
Kirjutame nimed tahvlile.
Vaatame aabitsast lk 5:
 Kelle nimed on tahvlile kirjutatud?
  Kes kus istub? Keda näed pildil?’
  Mis tähega algab Sinu nimi? 
 Leia pildilt oma nime algustäht! 
 Kirjuta klassitahvlile oma nimi. Loeme nimesid.
 Voolime plastiliinist oma nimed, kinnitame nimed papi peale. Teeme nimede näituse. 
 Mäng nimede meelde jätmiseks. Lapsed ja õpetaja istuvad ringis ja veeretavad nime öeldes palli. Kelle nimi Sulle klassikaaslastest on meelde jäänud?
[bookmark: _GoBack]Häälikuid me hääldame ja kuuleme. Ütle oma nimi, milliseid häälikuid kuuled?
Tähti me kirjutame ja loeme. Kirjuta oma nimi. Millised tähed on sinu nimes?

Aabits lk 6 – 7 Timmu klassikaaslastega tutvumine. Kes õpivad Timmu ja Liisu klassis? 
Turvaline koolitee. Oluliseks teemaks on liiklusohutus. Võimalusel teha jalutuskäik kooli juures, et tee ületamist õpetada. Aabitsa pildilt lk 8 – 9 näeme, et Timmu leiab ja loeb autonumbritelt sõnu. Liisu leiab tänaval lugemiseks silte.
· Õuetunnis sirge ja kaare otsimine. Harjutused sirge joone ja kaarega. Tähtedest sirge ja kaare otsimine. 
ÕPETAJA TUTVUB LASTE OSKUSTEGA, saab teada, kui hästi tähti tuntakse, kuidas on lugemisoskuse tase.
A lk 10 – 11 võiks õuetunnina eelnevalt klassiga koos läbi teha ja siis aabitsast uurida, mida Timmu ja Liisu klass õuest otsisid. Rühmatöö. 
· Õuetunnis õpetaja peidetud sõnade otsimine. Sõnade lugemine. Sõnadest lausete moodustamine.
Vanasõnadega tutvumine. Aabits lk 12 -13.
Tähtede õppimist alustame tähepildist. Aabitsa avamisele eelneb joonistamine ja kirja eelharjutused. Tähepildi tegemine aitab olla loov, luua seoseid, luua tervikpilti, ärgitab last tõhusamalt mõtlema, lisab mängulisust. Kõik see teeb lapse paremaks kuulajaks, õppijaks, rääkijaks, esinejaks ja õpetab koostööd tegema. Kui joonistada on lihtne, siis tuleb ka kirjutamine. Tähepildi võib joonistada valgele lehele või tahvlile. Eeskujuks võib võtta aabitsas olevaid tähepilte, aga tore on ka loovus valla lasta ja ise oma tähelugu välja mõelda. Pildi mõte on mänguliselt tähte kirjutama õppida ja alles seejärel lugemise ning päris kirjatehnika juurde asuda. Kuna joonistähed on juba lasteaias õpitud, siis alustame kirjatähtede õppimisega. Meeles tuleb pidada, et natuke julgustust võib olla kõik, mida laps vajab töörõõmu saamiseks. Arvestama peab laste tundlikkust, kriitika võib tõsiselt solvata.
Kui tähepilt on joonistatud ja sinna pildile tähe kirjutamist harjutatud, siis on aeg aabitsast tähepildi kõrvalt luuletusest õpitavat tähte otsida. Pildilt tasub otsida, kas on leida sõnu, mis algaksid õpitava tähega. Lugemispalale eelnevalt tasuks vaadata lk 6 – 7 kellest lugu rääkima hakkab. Leida lapse nimi, mis algab õpitava tähega, lugeda teda tutvustav salmike ja alles seejärel lugema asuda.
Teksti lugemine. Algajale lugejale sobib silbitatud tekst. Millisel tasemel laps loeb, võiks jääda tema enese valida. Õpetaja, ära arva, nagu oleks teatud laps alati nõrk ja teine tugev. Lapsed arenevad selles vanuses hüppeliselt ja ikka peab avanema võimalus olla täna tublim kui eile. Lugemise õpetamisel kujundame lugemistehnilist vilumust ja oskust loetud tekstiga jõukohaste juhiste järgi töötada. Erinevate lugude kaudu saab laps kogemuse, et lugeda on huvitav ja mõnus. 
Lugemisele järgneb kirjatehnika õppimine. Sõltub klassi tasemest, kas õpetaja võtab harjutamiseks kohe suurtähe ja väikese tähe või õpitakse algul väikest kirjatähte kirjutama ja hiljem tullakse suurtähte õppimise juurde tagasi. Töövihiku harjutustes (alates lk 10) on piltide ees kastid abijoonega, kuhu on mõeldud väiketähe kirjutamine. Kirjatehnika harjutused on töövihiku lõpuosas pakutud nii, et saab harjutada väiketähte ja ka suurt tähte.
Eesti traditsioonide hoidmiseks on aabitsas meie rahvakalendri tähtpäevadega seotud lood. Õpetaja peaks jälgima, millal on õige hetk aabitsas tähtpäeva puudutav lehekülg avada. Mardipäeva või kadripäeva võiks lastega läbi mängida. Tekstid on siin antud selle mõttega, et õpetaja võib neid lastele ise ette lugeda, et oleksid teadmised, mida mardi- või kadrijooksul teha. Tore oleks sel ajal külastada mõnd temaatilist muuseumitundi.
Õigekirja õpetamise aluseks on häälikuõpetus. Häälik on tähe hääl. Õpetame kuulama täishäälikute kõla ja kaashäälikute kõla erinevust. Suu erinevast asendist tulevad ka erinevad häälikud. Harjutame õ ja ö hääldamist. 1.klass on uurimise ja avastamise aeg. Laseme õpilasel seda ise tajuda. Harjutame tajuma häälikute erinevaid pikkusi ja neid kirjas õigesti märkima. Eesmärk täishäälikute pikkuste õige tajumine.
Kasutame häälikute meelde jätmiseks erinevaid värve: täishäälikute tähtede puhul punast värvi, suluta kaashäälikute tähtede puhul sinist värvi ja sulghäälikute puhul rohelist värvi.
Tutvume keelereeglitega. Täishäälikuühend. Kellega? Millega? Vastuse lõpp-ga. Mida teeb? Mida teevad? Lõpud –b ja –vad. Ainsus. Mitmus. Lauselõpumärgid.
Usun, et igal õpetajal on hulgaliselt loovust, et oma klass just parimal viisil lugema õpetada. Lugegem lastele ette ja leidkem rõõmu uutest ja vanadest raamatutest! Pikad tekstid aabitsa lõpuosas sobivad samuti ettelugemiseks. 
Kuhjaga töörõõmu kõigile!
